Jūrmalā

|  |  |
| --- | --- |
| 11.07.2025. Nr. 3.27/4355/2025-N  Uz 25.06.2025. Nr. 11.4/AP/5612/2025 | Valsts vides dienesta  Atļauju pārvaldei  nosūtīšanai e-adresē |

Par derīgo izrakteņu ieguvi atradnē “Sēnītes 2025”

Dabas aizsardzības pārvaldes Pierīgas reģionālā administrācija  
(turpmāk – Pārvalde) saņēma Jūsu 2025. gada 25. jūnija vēstuli ar lūgumu sniegt atzinumu par derīgo izrakteņu ieguves smilts atradnē “Sēnītes 2025”, kas atrodas Olaines novadā, Olaines pagastā, nekustamajā īpašumā “Sēnītes” (kadastra Nr. 8080 003 0520), zemes vienībā ar kadastra apzīmējumu 8080 003 0824, pieļaujamību un ierobežojumiem, kā arī par nepieciešamību saņemt sertificēta eksperta atzinumu. Piekļuve atradnei plānota caur nekustamo īpašumu “Grēnes”, zemes vienības ar kadastra apzīmējumu 8080 003 0037. Plānota derīgo izrakteņu ieguve ar atklāto paņēmienu 61,3 tūkst. m2 platībā. Vēstulei pievienots paredzētās darbības iesniedzēja iesniegums ietekmes uz vidi sākotnējam izvērtējumam kopā ar pielikumiem.

Vēstulei pievienotajā iesniegumā ietekmes uz vidi sākotnējam izvērtējumam norādīts, ka derīgo izrakteņu ieguve ir plānota gan virs, gan zem gruntsūdens līmeņa. Pēc smilts ieguves darbiem teritorija tiks rekultivēta par ūdenstilpi.

Saskaņā ar dabas datu pārvaldības sistēmas [“Ozols”](https://ozols.gov.lv/pub) informāciju plānotās darbības teritorijā vai tās tiešā tuvumā neatrodas īpaši aizsargājamas dabas teritorijas, mikroliegumi, īpaši aizsargājami biotopi, taču plānotā piebraucamā ceļa tuvumā ir reģistrēts īpaši aizsargājamās putnu sugas brūnās čakstes *Lanius collurio* 2024. gada novērojums ar statusu “iespējama ligzdošana”, un griezes *Crex crex* 2024. gada novērojums ar statusu “iespējama ligzdošana”.

Minētās putnu sugas ir iekļautas Ministru kabineta 2000. gada 14. novembra noteikumu Nr. 396 [“Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu”](https://likumi.lv/ta/id/12821-noteikumi-par-ipasi-aizsargajamo-sugu-un-ierobezoti-izmantojamo-ipasi-aizsargajamo-sugu-sarakstu) 1. pielikumā. Saskaņā ar [Sugu un biotopu aizsardzības likuma](https://likumi.lv/ta/id/3941-sugu-un-biotopu-aizsardzibas-likums) 11. pantu attiecībā uz īpaši aizsargājamo sugu dzīvniekiem, to skaitā putniem, visās to attīstības stadijās ir aizliegta apzināta traucēšana un dzīvotņu postīšana; apzināta putnu ligzdu un olu iznīcināšana vai bojāšana, ligzdu pārvietošana, putnu olu lasīšana un iegūšana arī tad, ja tās ir tukšas, kā arī vairošanās vietu iznīcināšana vai bojāšana.

Pārvalde, izvērtējot minētos putnu sugu novērojumus secina, ka griezes un brūnās čakstes novērojumi liecina par to sastopamību to dzīvotnē jeb teritorijā ligzdošanas laikā, tādēļ, lai nodrošinātu lauku ainavā ligzdojošo putnu netraucētu ligzdošanu, apauguma novākšana un teritorijas sagatavošanas zemes darbi būtu veicami ārpus šo putnu ligzdošanas sezonas, kas ilgst no 1. aprīļa līdz 30. jūlijam.

Ņemot vērā iepriekš minēto un balstoties uz Ministru kabineta 2015. gada 27. janvāra noteikumu Nr. 30 [„Kārtība kādā Valsts vides dienests izdod tehniskos noteikumus paredzētajai darbībai”](https://likumi.lv/ta/id/271841-kartiba-kada-valsts-vides-dienests-izdod-tehniskos-noteikumus-paredzetajai-darbibai) 18. punktu, Pārvalde sniedz atzinumu, ka derīgo izrakteņu ieguve smilts atradnē “Sēnītes 2025”, kas atrodas Olaines novadā, Olaines pagastā, nekustamajā īpašumā “Sēnītes” (kadastra Nr. 8080 003 0520), zemes vienībā ar kadastra apzīmējumu 8080 003 0824 ir iespējama, un nav paredzama būtiska negatīva ietekme uz īpaši aizsargājamo putnu sugām, ja tiks ievērots nosacījums – apauguma novākšanu un teritorijas sagatavošanas zemes darbus veikt ārpus šo putnu ligzdošanas sezonas, kas ilgst no 1. aprīļa līdz 30. jūlijam. Papildus saņemt sertificēta eksperta atzinumu nav nepieciešams.

Ar cieņu

direktora p.i. (\*paraksts) A. Jansons

\*Dokuments ir parakstīts ar drošu elektronisko parakstu

Elīna Immure 28367479

elina.immure@daba.gov.lv